**אמות מידה לקביעת גופים לפי סעיף 6 לחוק למניעת מפגעים סביבתיים**

**(תביעות אזרחיות), התשנ"ב–1992**

**מבוא**

1. סעיף 6 לחוק למניעת מפגעים סביבתיים (תביעות אזרחיות), התשנ"ב–1992 (להלן – החוק) קובע כי גופים המנויים בתוספת לחוק זכאים להגיש תובענה אזרחית בגין מפגעים סביבתיים לפי החוק. השר להגנת הסביבה רשאי לשנות את התוספת לחוק באישור וועדת הפנים והגנת הסביבה של הכנסת.
2. לפי סעיף 2 לחוק, הסעד בתובענה הוא צו למי שגורם או עומד לגרום מפגע סביבתי, להימנע מעשיית המפגע או להפסיק לעשותו, ולהחזיר את המצב לקדמותו. כמו כן, לפי סעיף 14, התובע זכאי לקבל גמול ושכר טרחת עורך דין אם ניתן צו בתובענה שהגיש, אלא אם מצא בית המשפט, מטעמים מיוחדים שיירשמו, שהדבר אינו מוצדק בנסיבות העניין.
3. קביעת גוף בתוספת לחוק מאפשרת לאותו גוף להגיש תובענה אף אם הגוף וחבריו אינם נפגעים ואינם עלולים להיפגע ממפגע סביבתי נשוא התובענה. מטרת הקביעה היא להרחיב את האכיפה האזרחית על-ידי הציבור בגין מפגעים סביבתיים.
4. מסמך זה נועד להתוות אמות מידה להפעלת שיקול דעתו של השר להגנת הסביבה בשינוי התוספת לחוק, ובפרט בבחינת בקשות של גופים להיכלל בתוספת. אמות המידה נועדו להבטיח כי בקבלת החלטה על הוספת גופים לתוספת, יינתן משקל ראוי הן לאינטרס הציבורי בקידום הנושאים הסביבתיים והן בשמירה על שלטון החוק, המנהל התקין וטוהר המידות.
5. על גוף המבקש להימנות בתוספת לחוק הנטל להציג את המידע והמסמכים הדרושים להוכחת עמידתו באמות המידה ככל שיידרש לכך.

**אמות המידה**

1. התאגד בישראל ומקיים את הוראות הדין החל עליו;
2. חברים בו חמישה חברים לפחות, שרובם אינם קרובי משפחה;
3. הוא קיים ופועל למטרה ציבורית, ונכסיו והכנסותיו משמשים להשגת אותה מטרה בלבד ולא למטרת רווח;
4. אינו מפלגה, כהגדרתה בסעיף 1 לחוק המפלגות, התשנ"ב-1992, והצהיר כי אינו עוסק ולא יעסוק בפעילות מפלגתית או בתעמולת בחירות;
5. מחזיק באישור ניהול תקין מאת הרשם המוסמך על-פי דין;
6. מקיים בשלוש השנים האחרונות לפחות, פעילות מוכחת, מגוּונת ורחבת היקף בתחום הסביבתי, כגון פעילות חינוכית וקהילתית, עריכת מחקרים יישומיים; יינתן משקל מיוחד לפעילותו המשפטית סביבתית;
7. פעילותו אינה מגלה הטיה כנגד קבוצה מסוימת, בהיבטים הסביבתיים בהם הוא עוסק, מחמת הבדל דת, גזע, מין, לאום, השקפה פוליטית, או בשל הפליה אסורה אחרת;
8. אינו עושה שימוש לרעה בזכאותו להגיש תובענה אזרחית לפי החוק למניעת מפגעים סביבתיים (תביעות אזרחיות) או בהליכי משפט אחרים, ונותן בפעילותו משקל ראוי לאינטרס הסביבתי שלשמו ניתנה הזכאות ולעקרון שלטון החוק על-פני האינטרסים שלו או של גופים ואנשים הקשורים אליו.